A Bizottság 2009/92/EGK rendelete

(1992. július 20.)

a szeszes italok, ízesített borok, ízesített boralapú italok és ízesített borászati termékek előállításához használt mezőgazdasági eredetű etil-alkohol analízisére vonatkozó közösségi módszerek meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a szeszes italok meghatározására, megnevezésére és kiszerelésére vonatkozó általános szabályok megállapításáról szóló, 1989. május 29-i 1576/89/EGK tanácsi rendeletre [1] és különösen annak 4. cikke (8) bekezdésére,

tekintettel az ízesített bor, ízesített boralapú italok és ízesített boralapú koktélok meghatározására, megnevezésére és kiszerelésére vonatkozó általános szabályok meghatározásáról szóló, 1991. június 10-i 1601/91/EGK tanácsi rendeletre [2] és különösen annak 4. cikke (4) bekezdésére,

mivel ahhoz, hogy az illetékes hatóságok elvégezhessék az 1576/89/EGK rendelet 1. cikke (3) bekezdésének h) pontjában meghatározott, valamint az 1601/91/EGK rendelet 3. cikke d) pontjának harmadik francia bekezdésében meghatározott mezőgazdasági eredetű etil-alkohol megfelelő ellenőrzését, etilal-kohol-analízisre vonatkozó közösségi módszereket kell elfogadni;

mivel a mezőgazdasági eredetű etil-alkohol jellemzőit az 1576/89/EGK rendelet I. melléklete, valamint az 1601/91/EGK rendelet I. melléklete ismerteti; mivel ezek a jellemzők megegyeznek a bor és a borkészítés melléktermékeinek lepárlására vonatkozó általános szabályok megállapításáról szóló, 1989. június 19-i 2046/89/EGK tanácsi rendelet [3] I. mellékletében a semleges alkohol meghatározását alkotó elemekkel; mivel a borászati szektorban a semleges alkohol esetében alkalmazandó, az 1238/92/EGK bizottsági rendeletben [4] meghatározott közösségi szintű elemezési módszereket az 1576/89/EGK rendelet és az 1601/91/EGK rendelet tekintetében is alkalmazni kell;

mivel az e rendeletben elfogadott elemzési módszerekből származó eredmények összehasonlíthatóságának biztosítása érdekében meg kell határozni az e módszerek alkalmazásával nyert eredmények megismételhetőségére és reprodukálhatóságára vonatkozó követelményeket;

mivel az e rendeletben meghatározott intézkedések összhangban vannak a Szeszes italok Végrehajtási Bizottságának és az Ízesített Boralapú Italok Végrehajtási Bizottságának véleményével,

ELFOGADTA EZT A RENDELETET:

1. cikk

Az 1576/89/EGK rendelet 1. cikke (3) bekezdésének h) pontjában meghatározott, valamint az 1601/91/EGK rendelet 3. cikke d) pontjának harmadik francia bekezdésében meghatározott mezőgazdasági eredetű etil-alkohol analízisére vonatkozó közösségi módszerek az 1238/92/EGK rendelet mellékletében meghatározott módszerek.

Az analitikai eredmények összehasonlíthatóságára az 1238/92/EGK rendelet 2. cikke vonatkozik.

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. július 20-án.

a Bizottság részéről

Ray Mac Sharry

a Bizottság tagja

[1] HL L 160., 1989.6.12., 1. o.

[2] HL L 149., 1991.6.14., 1. o.

[3] HL L 202., 1989.7.14., 14. o.

[4] HL L 130., 1992.5.15., 13. o.

--------------------------------------------------